Document ID: 32004R2256

ΚΑΝΟΝΙΣΜΌΣ (ΕΚ) αριθ. 2256/2004 ΤΗΣ ΕΠΙΤΡΟΠΉΣ
της 14ης Οκτωβρίου 2004
για την τροποποίηση του κανονισμού (ΕΚ) αριθ. 747/2001 του Συμβουλίου σχετικά με κοινοτικές δασμολογικές ποσοστώσεις για ορισμένα προϊόντα καταγωγής Αιγύπτου, Μάλτας και Κύπρου καθώς και με τις ποσότητες αναφοράς για ορισμένα προϊόντα καταγωγής Μάλτας και Κύπρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη για τους όρους προσχώρησης της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Δημοκρατίας της Σλοβακίας και τις προσαρμογές των συνθηκών στις οποίες βασίζεται η Ευρωπαϊκή Ένωση (1), και ιδίως το άρθρο 57 παράγραφος 2,
τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες Μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95 (2), και ιδίως το άρθρο 5 παράγραφος 1 στοιχείο β),
Εκτιμώντας τα ακόλουθα:
(1)
Με την απόφαση του 2004/664/ΕΚ (3) της 24ης Σεπτεμβρίου 2004, το Συμβούλιο ενέκρινε την υπογραφή και προέβλεψε την προσωρινή εφαρμογή από 1ης Μαΐου 2004 ενός πρωτοκόλλου της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, για να λάβει υπόψη την προσχώρηση της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Δημοκρατίας της Σλοβακίας στην Ευρωπαϊκή Ένωση.
(2)
Το εν λόγω πρωτόκολλο προβλέπει μία νέα δασμολογική ποσόστωση καθώς και αλλαγές των υφιστάμενων δασμολογικών ποσοστώσεων που καθορίζονται στον κανονισμό (ΕΚ) αριθ. 747/2001.
(3)
Για να εφαρμοσθούν οι νέες δασμολογικές ποσοστώσεις και οι αλλαγές των υφιστάμενων δασμολογικών ποσοστώσεων, είναι αναγκαίο να τροποποιηθεί ο κανονισμός (ΕΚ) αριθ. 747/2001.
(4)
Για το έτος 2004, οι όγκοι των νέων δασμολογικών ποσοστώσεων και οι αυξήσεις των όγκων των υφιστάμενων δασμολογικών ποσοστώσεων πρέπει να υπολογιστούν κατ’ αναλογία των βασικών όγκων που καθορίζονται στο πρωτόκολλο, λαμβανομένου υπόψη του μέρους της περιόδου που έχει διαρρεύσει πριν από την 1η Μαΐου 2004.
(5)
Για να διευκολυνθεί η διαχείριση ορισμένων υφιστάμενων δασμολογικών ποσοστώσεων που προβλέπεται στον κανονισμό (ΕΚ) αριθ. 747/2001, οι ποσότητες που εισάγονται στο πλαίσιο αυτών των ποσοστώσεων πρέπει να ληφθούν υπόψη για καταλογισμό στις δασμολογικές ποσοστώσεις που ανοίχθηκαν σύμφωνα με τον κανονισμό (ΕΚ) αριθ. 747/2001, όπως τροποποιείται από τον παρόντα κανονισμό.
(6)
Μετά την προσχώρηση της Μάλτας και της Κύπρου στην Ευρωπαϊκή Ένωση, πρέπει να καταργηθούν οι δασμολογικές ποσοστώσεις και οι ποσότητες αναφοράς για προϊόντα καταγωγής αυτών των κρατών μελών που προβλέπονται στον κανονισμό (ΕΚ) αριθ. 747/2001. Ως εκ τούτου, πρέπει να διαγραφούν οι παραπομπές σ’ αυτές τις ποσοστώσεις και τις ποσότητες αναφοράς.
(7)
Δεδομένου ότι το πρωτόκολλο της ευρωμεσογειακής συμφωνίας ΕΕ-Αιγύπτου εφαρμόζεται σε προσωρινή βάση από την 1η Μαΐου 2004, ο παρών κανονισμός πρέπει να αρχίσει να εφαρμόζεται κατά την ίδια ημερομηνία και πρέπει να τεθεί σε ισχύ το συντομότερο δυνατό.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 747/2001 τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
Δασμολογικές παραχωρήσεις εντός των ορίων των κοινοτικών δασμολογικών ποσοστώσεων ή των ποσοτήτων αναφοράς
Τα προϊόντα καταγωγής Αλγερίας, Μαρόκου, Τυνησίας, Αιγύπτου, Ιορδανίας, Συρίας, Λιβάνου, Ισραήλ, Δυτικής Όχθης και Λωρίδας της Γάζας και της Τουρκίας που απαριθμούνται στα παραρτήματα I έως IX του παρόντος κανονισμού που τίθενται σε ελεύθερη κυκλοφορία στην Κοινότητα δύνανται να τύχουν δασμολογικής απαλλαγής ή μείωσης δασμών εντός των ορίων των κοινοτικών δασμολογικών ποσοστώσεων ή στο πλαίσιο των ποσοτήτων αναφοράς κατά τις περιόδους και σύμφωνα με τις διατάξεις που καθορίζονται στον παρόντα κανονισμό».
2)
Καταργείται το άρθρο 3 παράγραφος 2.
3)
Το παράρτημα IV τροποποείται σύμφωνα με το παράρτημα του παρόντος κανονισμού.
4)
Καταργούνται τα παραρτήματα X και XI.
Άρθρο 2
Οι ποσότητες οι οποίες, σύμφωνα με τον κανονισμό (ΕΚ) αριθ. 747/2001, έχουν τεθεί σε ελεύθερη κυκλοφορία στην Κοινότητα από την έναρξη των περιόδων ποσοστώσεων που είναι ακόμη ανοιχτές την 1η Μαΐου 2004, εντός των ορίων των δασμολογικών ποσοστώσεων με αύξοντα αριθμό 09.1707, 09.1710, 09.1711, 09.1719, 09.1721 και 09.1772, θα ληφθούν υπόψη, κατά τη θέση σε ισχύ του παρόντος κανονισμού, για να καταλογισθούν στις αντίστοιχες δασμολογικές ποσοστώσεις που αναφέρονται στο παράρτημα IV του κανονισμού (ΕΚ) αριθ. 747/2001, όπως τροποποιείται από τον παρόντα κανονισμό.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2004.

Labels: 3
18